钦定古今图书集成/理学汇编/字学典/第076卷 > 《董其昌画祸室随笔》 > 晋唐宋元法帖
## 钦定古今图书集成/理学汇编/字学典/第076卷 > 《董其昌画祸室随笔》 > 晋唐宋元法帖

右军《官奴帖》。己卯秋，予试留都，见真迹，盖唐冷金笺
摹者，此帖后归娄江王元美。予于己丑询之王澹生，
则已赠新都许少保矣。

大令《洛神赋》真迹，元时犹在赵子昂家，今虽宋拓，不
复见矣。今日见此四行，亦唐摹冷金旧迹，在欈李项
氏。

予在梁溪，见徐季海《道德经》。

襄阳书《天马赋》，予所见已四本，一为擘窠大字，后题
云：“为平海大师书，后园水丘公观，在嘉禾黄履常参
政家；一为检讨王履泰藏，乃仿颜平原《争坐位》；一在
吾乡宋参政家，一在新都吴氏，后有黄子久诸元人
跋。”

怀素《自叙帖》真迹。嘉兴项氏以六百金购之朱锦衣
家。朱得之内府，盖严分宜物，没入大内后，给侯伯为
月俸。朱太尉希孝旋收之。其初，吴郡陆完所藏也。文
待诏曾摹刻停云馆，行于世。予二十年前在欈李，获
见真本，年来亦屡得怀素他草书，鉴赏之唯此为最。
予见怀素一帖云：“少室中有神人藏书，蔡中郎得之”，
藏真书。予所见有“《枯笋帖》，《食鱼帖》，《天姥吟》《冬热帖》”，皆
真迹，以澹古为宗。

赵文敏临《禊帖》，无虑数百本，予所见亦至伙。

米元章书，多从褚登善悟入，登善深于《兰亭》，为唐贤
秀颖第一，此本盖其衣钵也。

予三见子瞻自书《赤壁赋》，一在欈李黄承元家，一在
江西杨寅秋家，一在楚中何宇度家。黄卷有子瞻跋，
尤胜，然皆前赋也。《后赤壁》则惟赵子昂有石本，又思
陵尝书之，夏禹玉为补图，亦在杨寅秋家。

客有持赵文敏书《雪赋》见示者，予爱其笔法遒丽，有
黄庭、乐毅风规，未知后人谁为竞爽。

秦太虚撰《龙井记》，直称“苏家胜友元章。”此碑，绝得李
括州三昧，惜多残阙，予为补之。

韩宗伯家藏子敬《洛神十三行》真迹。

《争坐位帖》。予以陕本漫漶，乃摹此宋拓精好者，刻之
戏鸿堂中。

褚遂良《西昇经》，与《淳熙秘阁续帖》所刻《黄庭经》同一
笔法真迹，昔藏新都殷尚书家，予在长安曾于殷参
军家见之，后归武林洪黄门，黄门遂以赠予。

韩宗伯藏《曹娥碑》真迹绢本，乃宋德寿殿题，元文宗
命柯九思鉴定书画，赐以此卷。赵孟𫖯跋记其事甚
详。

娄水王奉常家，藏《赵吴兴诗帖》，致佳。予从高仲举见
之。

新都汪太学孺仲，以宋拓《争坐位帖》见示，神采奕奕，
字形较陕刻差肥，时有讹字，乃是米海岳所临。米尝
自记有临《争坐位帖》，在浙中，此殆其真迹入石者耶？
唐锺绍京书《通甲神经》，有“宣和、政和”小玺，宋徽宗标
识，倪元镇家藏有元镇跋语。

予游京师，得鉴李伯时《西园雅会图》，有米南宫蝇头
题跋。己丑四月，又从唐完初获借《海岳千文》，临成副
本。

十七帖硬黄本，宋时魏泰家藏。《淳熙秘阁续帖》亦有
刻。予在都下，友人汝阳王思延得硬黄本，已于济南。
邢子愿见所刻石本，即王本也。

《乐毅论》，梁世所摹，与唐摹字形各异，淳熙秘阁，梁模
本也。予家《戏鸿堂帖》，唐摹本也。又有一本唐摹在长
安李氏，曾属余跋，亦有文寿承跋，盖贞观中太宗命
褚遂良等摹六本，赐魏徵诸臣。此六本自唐至今，予
犹及见其二恨梁摹白麻纸真迹，为新都吴生所有。
赵文敏得宋思陵十三行于陈灏，盖贾似道所购，先
九行，后四行，以“悦生”印款之。此子敬真迹，至我朝惟
存唐摹耳。晋陵唐太常家藏宋拓，为当今第一，曾一
见于长安，临写刻石，恨赵吴兴有此墨迹，未尽其趣。
褚河南《临禊帖》白麻迹一卷，曾入元文宗御府，有“天历之宝”及宣政、绍兴诸小玺，宋景濂小楷题跋。吾乡
张东海先生观于杨氏之衍泽楼，盖云闲世家所藏，
予得之吴太学，每以胜日展玩，辄为心开。

《官奴帖》真迹在淳熙秘阁续刻，昔年见之南都，已闻
为海上潘方伯所得，又复归王元美，王以贻予座师
新安许文穆公。文穆传之少子胄君，一武弁借观，因
转售之，今为吴太学用卿所藏。

宋拓《绛州帖》，乃官奴嫡冢，故佳本在汝帖“长沙”之上。
此本已具各体，即不完善，比之“威凤”，一毛可藏也。
《云麾将军碑》文多不全，独此刻前后读之皆有伦次，
当是石未泐时拓本，殊可宝藏。

予得《颍上禊帖》，较各帖所刻，皆在其下，当是米南宫
所摹入石者，其笔法颇似耳。

吴用卿得《黄庭经》，予定为唐人临右军。

王珣书，潇洒古淡。用卿得此，可作“《宝晋斋》矣。”

王元美家有《虞永兴汝南公主墓志》。

米元章评纸帖与“吾友王宇泰所藏《天马赋》”同是一
种书。

朱敬韬所藏赵荣禄、鲜于伯机真迹，借归摹之《戏鸿
堂帖》中。

坡公书《赤壁赋》真迹，在王履善家。每波画尽处，隐隐
有聚墨痕，非石刻所能传耳。

怀仁《圣教序》真迹，视陕本特为姿媚。吾家有宋舍利
塔碑，云习王右军书，集之为习，正合。

颜鲁公送刘太冲真迹，在长安赵中舍士祯家。以予
借摹，遂为好事者购去。予凡一再见，不复见矣。《淳熙
秘阁续帖》亦有刻。

杨羲和《黄庭经》，元时在鲜于枢家。予昔从韩宗伯借
摹数行，兹勒以𠜍诸帖。
《清净经》，似永兴《破邪论》，海上潘氏所藏宋帖也。
索靖《出师颂》，在欈李项子京家，故是甲观。

张长史《真书壁记》，“世无别本，唯王奉常敬美有之，陈
仲醇摹以寄予。”

《定武禊帖》，唯贾秋壑所藏至百馀种，令其客廖莹中
缩为小本。或云“唐时褚河南已有之。”

丁酉三月十五日，予在吴门韩宗伯家，其子古周携
示予《颜书》、“自身告”、徐季海书、朱巨川告，即《海岳书》所
载，皆是双璧。